《偈五十三首 其四十四》
宋代·释克勤

大道无向背，至理绝言诠。迥出三乘，高超十三。万法不到处，特三光辉。

生佛未分时，灵光独耀。不落闻见，不随色声。直下无一丝毫头，遍界全彰奇特事。

直饶棒头取證，喝下承当，犹是曲为今时。更或光境俱忘，契心平等，毕竟亦非的旨。

向上一路，千圣不传。学者劳形，如猿捉影。理绝，事绝，行绝，照绝，用绝，权绝，实绝，直似倚天长剑，凛凛神威，铁牛之机，牢笼不住。

今日幸对明眼人前，不敢被盖囊藏。八字打开去也，耀古腾今活鱍鱍，大千沙界露全身。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。